CELEX: 62020TN0076
Language: lv
Date: 2020-02-07 00:00:00
Title: Lieta T-76/20: Prasība, kas celta 2020. gada 7. februārī – Čehijas Republika/Komisija

30.3.2020   
            
            
               LV
            
            
               Eiropas Savienības Oficiālais Vēstnesis
            
            
               C 103/37
            
         
      Prasība, kas celta 2020. gada 7. februārī – Čehijas Republika/Komisija
      (Lieta T-76/20)
      (2020/C 103/52)
      Tiesvedības valoda – čehu
      
         Lietas dalībnieki
      
      
         Prasītāja: Čehijas Republika (pārstāvji: M. Smolek, J. Pavliš, O. Serdula un J. Vláčil)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt Komisijas 2019. gada 28. novembra Īstenošanas lēmumu (ES) CCI 2014CZ06RDNP001 par tādu starpmaksājumu apturēšanu, kas ir saistīti ar Čehijas Republikas lauku attīstības programmu 2014.–2020. gadā un kas attiecas uz izdevumiem, kuri radušies laikposmos no 2018. gada 16. oktobra līdz 2018. gada 31. decembrim un no 2019. gada 1. janvāra līdz 2019. gada 31. martam (izziņots ar dokumentu C(2019) 8647 final);
               
            
                  —
               
               
                  piespriest Komisijai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza divus pamatus.
      
                  1.
               
               
                  Pirmais pamats attiecas uz Eiropas Parlamenta un Padomes Regulas (ES) 1306/2013 (1) (turpmāk tekstā – “Regula Nr. 1306/2013”) 41. panta 1. punkta pārkāpumu. Komisija kļūdaini uzskatot, ka subsīdijas, ar kurām ir saistīti attiecīgie izdevumi, tika piešķirtas, pārkāpjot valsts tiesību normas. Tomēr attiecīgās valsts tiesību normas neesot varējušas tikt pārkāptas, jo tās kopumā neattiecas uz tāda veida subsīdijām, uz kurām attiecas apturētie maksājumi.
               
            
                  2.
               
               
                  Otrais pamats arī attiecas uz Regulas Nr. 1306/2013 41. panta 1. punkta pārkāpumu. Pat ja attiecīgās valsts tiesību normas attiektos uz šā veida subsīdiju (quod non), daļa apturēto maksājumu attiecoties uz projektiem, kuriem šīs normas nav piemērojamas rationae temporis.
               
            
         (1)  Eiropas Parlamenta un Padomes Regula (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV 2013, L 347, 549. lpp.).